ระเบิดรถด่วนขบวนระห่ำ

***ระเบิดรถด่วนขบวนระห่ำ*** () เป็นภาพยนตร์ญี่ปุ่นแนวโลดโผน–ระทึกขวัญปี ค.ศ. 2025 กำกับโดย ชินจิ ฮิงุจิ และนำแสดงโดยสึโยชิ คูซานางิ, คานาตะ โฮโซดะ, นง, ทาคูมิ ไซโต, มาจิโกะ โอโนะ, จุน คานาเมะ และฮานะ โทโยชิมะ ภาพยนตร์เรื่องนี้เป็นภาคต่อของภาพยนตร์เรื่อง *The Bullet Train* (1975) และเข้าฉายครั้งแรกทางเน็ตฟลิกซ์เมื่อวันที่ 23 เมษายน ค.ศ. 2025

## เนื้อเรื่อง
รถไฟชิงกันเซ็งรุ่น E5 series ที่ให้บริการขบวนฮายาบูสะ 60 มุ่งหน้าสู่โตเกียว ออกเดินทางจากสถานีรถไฟชินอาโอโมริ ภายใต้การควบคุมดูแลของคาซูยะ ทากาอิจิ (สึโยชิ คูซานางิ) ผู้จัดการสายการเดินรถ ไม่นานหลังจากรถไฟออกเดินทาง มีบุคคลปริศนาติดต่อไปยังสำนักงานใหญ่ของบริษัทรถไฟญี่ปุ่นตะวันออก โดยอ้างว่าได้วางระเบิดไว้บนขบวนรถไฟ ซึ่งจะระเบิดทันทีหากรถไฟชะลอความเร็วต่ำกว่า 100 กิโลเมตรต่อชั่วโมง เพื่อพิสูจน์ว่าคำขู่นั้นเป็นเรื่องจริง ระเบิดลูกหนึ่งถูกจุดชนวนขึ้นบนขบวนรถไฟบรรทุกสินค้าในบริเวณใกล้เคียง หลังจากนั้น บริษัทรถไฟญี่ปุ่นตะวันออกสั่งให้หยุดการเดินรถทุกขบวนบนสายโทโฮกุชิงกันเซ็ง เพื่อเปิดทางให้ขบวนฮายาบูสะ 60 ซึ่งคนขับคือ ชิกะ มัตสึโมโตะ (นง) ได้รับคำสั่งให้ผ่านทุกสถานีไปโดยไม่ชะลอความเร็วของรถไฟ

เพื่อป้องกันไม่ให้ผู้โดยสารตื่นตกใจ ระเบิดลูกนี้จึงถูกเก็บเป็นความลับในช่วงแรก คนร้ายเรียกร้องค่าไถ่จำนวน 100,000 ล้านเยนจากประชาชนชาวญี่ปุ่นทุกคนแลกกับชีวิตของผู้โดยสารบนขบวนฮายาบูสะ 60 แต่รัฐบาลปฏิเสธที่จะจ่ายค่าไถ่นี้เนื่องจากมีนโยบายไม่เจรจากับผู้ก่อการร้ายความตื่นตระหนกและความไม่ไว้วางใจต่อพนักงานรถไฟแพร่กระจายไปอย่างรวดเร็วในหมู่ผู้โดยสาร เมื่อทากาอิจิถูกผู้บังคับบัญชาสั่งให้ประกาศเหตุฉุกเฉินเรื่องระเบิด ขณะเดียวกัน คนร้ายก็แฮ็กเข้าสู่เครือข่ายโทรทัศน์และถ่ายทอดสดวิดีโอการวางระเบิด 

ขบวนรถไฟเกิดปัญหาหยุดชะงักที่โมริโอกะเนื่องจากมีขบวนรถไฟอีกขบวนชนกับนก ทำให้บริษัทรถไฟญี่ปุ่นตะวันออกต้องเปลี่ยนเส้นทางของขบวนฮายาบูสะ 60 ด้วยการคำนวณของ ยูอิจิ คาซางิ เจ้าหน้าที่ควบคุมรถไฟขบวนฮายาบูสะ 60 จึงสามารถหลีกเลี่ยงขบวนรถไฟที่หยุดชะงักได้ แต่กลับชนเข้ากับโบกี้สุดท้ายของรถไฟขาขึ้น บนขบวนรถไฟ มิตสึรุ โทโดโรกิ อินฟลูเอนเซอร์ชื่อดังประกาศเปิดแพลตฟอร์มออนไลน์เพื่อระดมเงินค่าไถ่ ทำให้ผู้โดยสารเริ่มแชร์ลิงก์และบริจาคเงินกันอย่างรวดเร็ว ก่อนที่จะถูก ยูโกะ คางามิ นักการเมือง เข้ามาเผชิญหน้าเพื่อใช้สถานการณ์นี้ฟื้นฟูชื่อเสียงที่เสียหายของเธอ

สารวัตรคาวาโงเอะจากกรมตำรวจนครบาลโตเกียว (TMPD) และทีมงานสังเกตว่าคำขู่ครั้งนี้เป็นการลอกเลียนแบบเหตุการณ์ฮิการิ 109 ในปี ค.ศ. 1975 กลับมาที่บนขบวนรถไฟ สตรีมเมอร์สองคนเข้าไปเผชิญหน้ากับ มาซาโยชิ โกโตะ นักธุรกิจผู้ตกอับและเรียกร้องให้เขาขอโทษกรณีอุบัติเหตุที่เกิดกับเฮลิคอปเตอร์ทัวร์ของเขา ซึ่งนำไปสู่การทะเลาะวิวาทจนทำให้โกโตะสลบไป

คาซางิแจ้งทากาอิจิถึงแผนการช่วยเหลือผู้โดยสารโดยไม่ให้รถไฟหยุด ซึ่งจะต้องให้ลูกเรือถอดโบกี้สองขบวนสุดท้ายออกเพื่อสร้างสะพานชั่วคราวระหว่างฮายาบูสะ 60 กับขบวนรถไฟกู้ภัย โบกี้ท้ายสุดถูกเคลียร์ผู้โดยสารออกก่อนที่ ลูกเรือจะถอดตู้รถไฟออกจากกัน ทำให้ระเบิดลูกนั้นระเบิดขึ้นทันทีเมื่อขบวนรถไฟชะลอความเร็ว อย่างไรก็ตาม ลูกเรือสงสัยว่าอาจมีระเบิดลูกอื่นซ่อนอยู่บนขบวนรถไฟอีก

ลูกเรือสามารถอพยพผู้โดยสารส่วนใหญ่ไปยังขบวนรถกู้ภัยได้สำเร็จ ยกเว้น ยูซูกิ โอโนเดระ นักเรียนมัธยมปลายที่หายตัวไปหลังจากแยกจากเพื่อนร่วมชั้นและโกโตะที่เกิดอาการคลุ้มคลั่งคิดสั้น ก่อนที่คางามิจะเข้ามาปรามเขาไว้ได้ เบรกฉุกเฉินของขบวนรถกู้ภัยทำงานอย่างกะทันหันทำให้สะพานชั่วคราวพังลงและทำให้ ฟูจิอิ ผู้ช่วยของทากาอิจิได้รับบาดเจ็บสาหัส แม้จะเกิดเหตุฉุกเฉินนี้ แต่ก็สามารถ ช่วยเหลือผู้โดยสารได้ทั้งหมด 340 คน เหลือเพียงผู้โดยสารและลูกเรือ 9 คน บนขบวน ฮายาบูสะ 60 ได้แก่ ทากาอิจิ, ฟูจิอิ, มัตสึโมโตะ, คางามิ, โทโดโรกิ, โกโตะ , โอโนเดระ, ฮายาชิ และอิจิกาวะ

## อ้างอิง

หมวดหมู่:ภาพยนตร์ญี่ปุ่นที่ออกฉายในปี พ.ศ. 2568
หมวดหมู่:ภาพยนตร์ภาษาญี่ปุ่นในคริสต์ทศวรรษ 2020
หมวดหมู่:ภาพยนตร์ญี่ปุ่นในคริสต์ทศวรรษ 2020
หมวดหมู่:ภาพยนตร์เกี่ยวกับการก่อการร้ายในเอเชีย
หมวดหมู่:ภาพยนตร์ภาคต่อญี่ปุ่น